钦定古今图书集成/明伦汇编/家范典/第015卷 > 礼记 > 《祭统》
## 钦定古今图书集成/明伦汇编/家范典/第015卷 > 礼记 > 《祭统》

夫祭之道，孙为王父尸，所使为尸者，于祭者子行也，
父北面而事之，所以明子事父之道也。此父子之伦
也。

〈陈注〉行犹列也。父北面而事子行之尸者，欲子知事父之道当如是也。方氏曰：“十伦皆伦也，止于父子。言伦者，有父子之伦然后有宗庙之祭，则祭之伦本于父子而已，故止于父子为伦焉。”〈大全〉长乐陈氏曰：“尸于王父则孙，于祭者则子。以孙为王父之尸，则是以子为祭者之父。子忘其子之卑而事于父，父忘其父之尊而事子，凡此所以明祭者事父之道而已。”　石林叶氏曰：“尸所以象神，取于异姓则嫌于不亲，取于己子则疑于无别。故为尸者子行也，虽以父事之不疑，于父不疑则人伦明矣。”

又

夫《祭》有昭穆，昭穆者，所以别父子远近、长幼亲疏之
序，而无乱也。

〈大全〉严陵方氏曰：“昭穆固所以别父子，而父子之行又各有远近、长幼、亲疏也。”